মোঃ নুরনবী ইসলাম, খানসামা (দিনাজপুর) প্রতিনিধি : সারা দেশের ন্যায় দিনাজপুরের খানসামায় শান্তিপূর্ণ পরিবেশে ১ ফেব্রুয়ারী এসএসসি ও সমমানের পরীক্ষা অনুষ্ঠিত হয়েছে। প্রথম দিনের এসএসসিতে বাংলা ১ম ও এসএসসি (ভোকেশনাল)-এর বাংলা- ১ এবং দাখিল- এর কুরআন মাজিদ পরীক্ষা অনুষ্ঠিত হয়েছে। এই সময়ে খোঁজ নিয়ে দেখা যায়, উপজেলার ৬ টি পরীক্ষা কেন্দ্রে প্রথম দিনেই অনুপস্থিত ছিল ২০ জন পরীক্ষার্থী। খানসামা উপজেলার ৬ কেন্দ্র সচিব সূত্রে জানা যায়, এসএসসি পরীক্ষায় ২ হাজার ২১১জন শিক্ষার্থীর মধ্যে উপস্থিত শিক্ষার্থীর সংখ্যা ২ হাজার ২০২ জন এবং অনুপস্থিত শিক্ষার্থী ৯ জন। দাখিল পরীক্ষায় ৩৭৩ জন পরীক্ষার্থীর মধ্যে উপস্থিত ছিল ৩৬২ জন এবং অনুপস্থিত ১১ জন। তবে এসএসসি (ভোকেশনাল) পরীক্ষায় ৯৭ জন পরীক্ষার্থীর মধ্যে ৯৭ জনই উপস্থিত ছিলেন। শিক্ষার্থী ঝড়ে পড়ার কারন বিষয়ে জানতে চাইলে উপজেলা নির্বাহী অফিসার (ভারপ্রাপ্ত) মোঃ সোলেমান আলী বলেন, বাল্যবিবাহ, সরকারের কঠোর নিয়মনীতি, পরীক্ষার অপ্রস্তুতি, দারিদ্রতাসহ নানাবিধ কারনে পরীক্ষার্থী ঝড়ে পড়ে।